Document ID: 32013R0985

Title and Content:
ΚΑΝΟΝΙΣΜΌΣ (ΕΕ) αριθ. 985/2013 ΤΗΣ ΕΠΙΤΡΟΠΉΣ της 14ης Οκτωβρίου 2013 για την τροποποίηση και διόρθωση του παραρτήματος I του κανονισμού (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου όσον αφορά ορισμένες αρωματικές ουσίες (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για αρωματικές ύλες και ορισμένα συστατικά τροφίμων με αρωματικές ιδιότητες που χρησιμοποιούνται εντός και επί των τροφίμων και για την τροποποίηση του κανονισμού (ΕΟΚ) αριθ. 1601/91 του Συμβουλίου, του κανονισμού (ΕΚ) αριθ. 2232/96, του κανονισμού (ΕΚ) αριθ. 110/2008 και της οδηγίας 2000/13/ΕΚ (1), και ιδίως το άρθρο 11 παράγραφος 3, Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 5, Εκτιμώντας τα ακόλουθα: (1) Το παράρτημα I του κανονισμού (ΕΚ) αριθ. 1334/2008, θεσπίζει ενωσιακό κατάλογο αρωματικών ουσιών και πρώτων υλών που χρησιμοποιούνται εντός και επί των τροφίμων και καθορίζει τους όρους χρήσης τους. (2) Το μέρος Α του ενωσιακού καταλόγου περιέχει τόσο αξιολογημένες αρωματικές ουσίες, οι οποίες δεν συνοδεύονται από υποσημειώσεις, όσο και αρωματικές ουσίες υπό αξιολόγηση, που αναγνωρίζονται με χρήση των υποσημειώσεων από 1 έως 4 στο εν λόγω κατάλογο. (3) Η Ευρωπαϊκή Αρχή για την Ασφάλεια των Τροφίμων έχει ολοκληρώσει την αξιολόγηση των 23 ουσιών που επί του παρόντος περιλαμβάνονται ως αρωματικές ουσίες υπό αξιολόγηση. Αυτές οι αρωματικές ουσίες αξιολογήθηκαν από την ΕΑΑΤ στις ακόλουθες αρωματικές ομάδες των αξιολογήσεων: ομαδική αξιολόγηση αρωματικών υλών FGE.06rev4 (3) (ουσίες αριθ. FL 02.229, 05.137, 09.562 και 09.854), αξιολόγηση FGE.07rev4 (4) (ουσίες αριθ. FL 02.145, 02.194, 02.211, 07.198 και 07.204), αξιολόγηση FGE.08rev5 (5) (ουσία αριθ. FL 15.134), αξιολόγηση FGE.09rev4 (6) (ουσίες αριθ. FL 07.202 και 07.255), αξιολόγηση FGE.12rev3 (7) (ουσία αριθ. FL 05.182), αξιολόγηση FGE.20rev4 (8) (ουσίες αριθ. FL 05.026, 05.028, 05.029 και 09.858), αξιολόγηση FGE.23rev4 (9) (ουσία αριθ. FL 13.170), αξιολόγηση FGE.63rev1 (10) (ουσίες αριθ. FL 02.252, 07.190 και 09.936), αξιολόγηση FGE.94rev1 (11) (ουσία αριθ. FL 16.095) και αξιολόγηση FGE.304 (12) (ουσία αριθ. FL 16.123). Η ΕΑΑΤ κατέληξε στο συμπέρασμα ότι οι αρωματικές ύλες δεν εμπνέουν ανησυχία ως προς τα εκτιμώμενα επίπεδα διατροφικής πρόσληψης. (4) Ως εκ τούτου, οι αρωματικές ουσίες που έχουν αξιολογηθεί σε αυτές τις αξιολογήσεις αρωματικών ομάδων πρέπει να αναφέρονται ως αξιολογημένες ουσίες με τη διαγραφή των υποσημειώσεων 1 έως 4 στις σχετικές καταχωρίσεις του ενωσιακού καταλόγου. (5) Μετά τη δημοσίευση του καταλόγου της Ένωσης, εντοπίστηκαν ορισμένα λάθη στον εν λόγω κατάλογο. Τα λάθη αυτά συνδέονται με ονόματα, αριθμούς CAS, αριθμούς JECFA (κοινής επιτροπής εμπειρογνωμόνων των FAO/ΠΟΥ για τα πρόσθετα τροφίμων) ή δευτερεύοντα συστατικά των εξής ουσιών: Αριθμός FL 02.093, 02.110, 05.085, 08.004, 09.016, 09.131, 09.132, 09.266, 09.578, 09.596, 09.880, 12.075, 12.086, 12.273, 13.028, 13.190, 14.067 και 17.015. Τα λάθη πρέπει να διορθωθούν. (6) Το παράρτημα I μέρος Α του κανονισμού (ΕΚ) αριθ. 1334/2008 πρέπει, συνεπώς, να τροποποιηθεί και να διορθωθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I μέρος Α του κανονισμού (ΕΚ) αριθ. 1334/2008 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Οκτωβρίου 2013.

Classification Labels:
1934
311
710
668

Label Descriptions:
{"1934": "Πολιτική για την υγεία", "311": "ΥΓΕΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
2479
6052
2735
1268

EuroVoc IDs (Expanded): 13
2479
6052
2735
1268

Dataset Source: meu

Split: test